Birthe Rønn Hornbech (V), 2000-05-04:
Vi vil da også godt i Venstre sige tak til CD for, at vi får denne debat.
Danmark har brug for højt kvalificeret arbejdskraft med international erfaring, og vi har i Venstre gennem årene forsøgt at piske skiftende ministre til at sørge for en hurtig og smidig arbejdsgang med hensyn til arbejdstilladelse i disse sager.
Vi kender alle sammen historier om, at nogle, også forskningsinstitutioner, har opgivet at få folk hertil, fordi sagsgangen var for langsom, så vi er selvfølgelig meget tilfredse med, at ministeren lover en hurtigere og smidigere sagsgang.
Det kan vi naturligvis støtte.
Men hvorfor skal arbejdsmarkedsrådene have noget med det her at gøre?
Egentlig kunne man jo sige, at det er utroligt, at arbejdsmarkedsrådene og specielt fagforeningerne er så optaget af denne omstændelige procedure.
Det er jo ikke en procedure, der skaber flere arbejdspladser, tværtimod.
Hvad er det, der sker i det virkelige liv
, hvis en virksomhed f.eks. har brug for en højtuddannet IT-medarbejder, der skal placeres på et højt niveau i en dansk virksomhed med stor eksport og internationale relationer?
Hvad er det så, der sker?
Ja, man kan måske finde en dansk IT-medarbejder, der har været ude af arbejdsmarkedet, men vi ved jo godt, hvor stærkt det går, og hvor svært det er at følge med.
Vi ved også godt, hvilken international erfaring det kræver at være i arbejde på dette område, og hvis man så får foreslået en, som man ikke synes man kan bruge, bliver der slet ikke besat nogen stilling.
Jeg tror, man skulle gå den modsatte vej og sige, at det naturligvis er overladt til virksomhederne selv at afgøre, hvem der er den mest kvalificerede arbejdskraft, og hvis man ikke mener, at den findes i Danmark, så må man altså finde den i udlandet.
Jeg tror altså, at det vil give flere arbejdspladser, at man animerer til, at når man først har fået en meget dygtig IT-medarbejder med international erfaring, ja, så ligger man bedre i det hårde konkurrenceræs, der er på dette område, og dermed kan man også udvide sin virksomhed.
Vi er meget positive over for det forslag, som fremgår her, at arbejdsmarkedsråd og fagforeninger ikke skal høres.
Jeg synes, at regeringen skulle overveje at ophæve denne stive ordning.
Så var fru Sandy Brinck til sidst inde på, at der jo er mange arbejdsløse udlændinge her i landet.
Ja, men det er jo ikke nødvendigvis sikkert, at de kan bruges til de job.
Så vil jeg så tilføje, for det ligger lidt i udkanten af forslaget, at vi meget gerne vil have en drøftelse med indenrigsministeren om, hvordan vi - og det er så også undervisningsministeren og måske andre ministre - i langt højere grad får en individuel vurdering af de udlændinge, der har fået opholdstilladelse her i landet på grund af familiesammenføring eller flygtningestatus, og som ikke umiddelbart har kunnet føre deres kvalifikationer over.
Hvordan gør vi også den ordning mere smidig, så vi kan bruge højtuddannede?
Der går jo også de mest forrykte historier, hvor i hvert fald nogle af dem er sandfærdige, om, at man hiver højtuddannede udlændinge ud af et job, fordi de efter reglerne skal på danskkursus, og så er dansk det eneste, de ikke lærer, fordi de nu ikke går på arbejdspladsen mere, men sidder på et kursus med folk med langt lavere uddannelse.
Dér tror jeg der er meget at hente.
Det henhører ikke lige under det her forslag, men er blot for også at tilkendegive grundholdningen om, at selvfølgelig skal vi gøre alt, hvad vi kan, for at udnytte den udenlandske arbejdskraft, der allerede er i landet.